"Josep Maria Huertas Claveria: passió, compromís, honradesa" és el tìtol de l'exposició que es pot visitar a la Sala Cotxeres entre el 22 de febrer i el 3 d'abril.
El dilluns 21 de febrer es va inaugurar l'exposició "Josep Maria Huertas Claveria: passió, compromís, honradesa", que es pot visitar a la Sala Cotxeres del Palau Robert fins al 3 d'abril de 2011.
L'acte inaugural va consistir en una taula rodona en què es van destacar les facetes més rellevants de la trajectòria humana i professional de Huertas Claveria.
Hi van intervenir l'alcalde de Barcelona, Jordi Hereu; l'expresident de la Generalitat, Jordi Pujol; el periodista Josep Martí Gómez; el catedràtic d'Història Contemporània de la Universitat de Barcelona, Andreu Mayayo, i el fotògraf Pepe Encinas.
El debat va ser moderat pel degà del Col·legi de Periodistes de Catalunya, Josep Maria Martí.
La mostra, produïda per la Generalitat, proposa un recorregut per la vida del periodista i subratlla el compromís ètic del periodista a favor de l'exercici del dret a la llibertat d'expressió i el seu treball sobre la ciutat i els barris de Barcelona.
També s'hi fa ressò dels treballs de Huertas sobre el moviment obrer i sobre els canvis urbanístics que s'han produït a la ciutat.
Cal destacar la col·laboració en aquest projecte de la vídua de Huertas, Araceli Aiguaviva, i del fotògraf Pepe Encinas, en tasques d'assessorament.
L'activitat professional de Huertas en diversos diaris i revistes barcelonines i de l'empremta que ha deixat entre els millors professionals dels mitjans de comunicació, molts dels quals es consideren els seus alumnes i seguidors del seu exemple, hi ocupa un lloc destacat.
L'exposició posa l'accent en els seus treballs periodístics, en les monografies i en les seves obres d'investigació, en la seva activitat docent i en la seva actitud honesta i valenta.
S'hi recullen diversos testimonis, paraules i articles dels qui el van conèixer, que subratllen la personalitat i l'obra de Josep Maria Huertas Claveria.
A l'exposició s'hi projecten quatre audiovisuals que aprofundeixen en els continguts de la mostra i donen una informació àmplia de la trajectòria professional de Huertas Claveria.
El primer, amb el títol "Homenatge a Josep Maria Huertas: 60è aniversari", es va fer el 1999, amb motiu del seu 60è aniversari.
Els amics i familiars van fer un vídeo en què persones de diversos àmbits, sobretot del periodisme que l'havien conegut i tractat, van donar el seu testimoni.
Avui, aquest vídeo domèstic, fet en directe, té un gran valor documental i és una mostra més de l'afecte que molta gent sentia per Huertas Claveria.
El segon "Una mostra de l'obra fotogràfica de Josep Maria Huertas" aplega fotografies que reflecteixen la realitat de Barcelona i el seu entorn durant els anys 1960 i 1970.
Imatges que evoquen la vida diària a Nou Barris, records dels últims pescadors de la platja de la Mar Bella al Poblenou i instantànies de les ciutats de Santa Coloma de Gramenet, Sant Adrià de Besòs i Badalona.
El tercer audiovisual "Dies de transició: el cas Huertas i la lluita per la llibertat d'expressió" recull un episodi de la vida de Huertas Claveria, que el va portar davant un Consell de Guerra militar per la publicació d'un article al diari Tele/eXprés.
Un fet que va alterar la seva vida personal i professional i va sacsejar la societat de l'època.
El quart, "Josep Maria Huertas: recorregut vital", recull petites pinzellades del que va ser la seva vida.
Es tracta de records de la seva vida i de la seva trajectòria professional.